แบงก์รับ "ทีวีดิจิทัล" แย่กว่าคาด
แบงก์ยอมรับรายได้ทีวีดิจิทัลไม่เป็นไปตามคาด เตรียมประเมินรายได้ใหม่
20 ม.ค. 2559

แบงก์ยอมรับรายได้ทีวีดิจิทัลไม่เป็นไปตามคาด เตรียมประเมินรายได้ใหม่
นายวีระศักดิ์ สุตัณฑวิบูลย์ รองผู้จัดการใหญ่ ธนาคารกรุงเทพ เปิดเผยภายหลังการประชุมคณะทำงานแก้ไขปัญหาการประกอบกิจการโทรทัศน์ในระบบดิจิทัล ในฐานะตัวแทนของสถาบันการเงิน ยอมรับว่า สถานการณ์ธุรกิจทีวีดิจิทัลไปไกลกว่าที่คิด รายได้ของลูกค้าไม่เป็นไปตามที่ประมาณการไว้ตั้งแต่ต้น ธนาคารต้องปรับคาดการณ์รายได้ของลูกค้าธุรกิจทีวีดิจิทัลใหม่
ทั้งนี้ ก่อนหน้านี้ธนาคารจะประมาณการรายได้แบบระมัดระวัง คือ ธุรกิจพออยู่ได้ มีความสามารถในการชำระหนี้ ไม่ตั้งเป้ากำไรสูงมากนัก แต่ให้แนวโน้มมีการเติบโตต่อเนื่องตามจำนวนคนดู และค่าโฆษณาที่เพิ่มขึ้นตามภาวะเศรษฐกิจและเรตติ้ง แต่ปัจจัยหลายด้านไม่เอื้อให้รายได้ของผู้ประกอบการเป็นไปตามแผน
อย่างไรก็ดี ยืนยันว่า ขณะนี้ลูกค้าทุกรายยังมีฐานะการเงินดี ไม่มีปัญหาการผิดนัดชำระหนี้ สำหรับกรณีของบริษัท ไทยทีวี ระหว่างนี้คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) มีการผ่อนปรนให้แก่ผู้ประกอบการ จึงยังไม่ได้เรียกยึดหนังสือค้ำประกันจากธนาคาร
นายสุวัฒน์ เตชะวัฒนวรรณา ผู้ช่วยกรรมการผู้จัดการ ธนาคารกสิกรไทย กล่าวว่า ธนาคารไม่ได้เป็นคณะทำงานทีวีดิจิทัลของ กสทช. จึงไม่ได้เข้าร่วมประชุมในนัดแรก แต่ลูกค้าธนาคารยังมีความสามารถในการชำระหนี้ ขณะเดียวกันได้ทำงานเชิงรุกในการเข้าไปสอบถามลูกค้า หากลูกค้าจ่ายหนี้ระยะสั้นไม่ได้ก็จะเปลี่ยนเป็นหนี้ระยะยาว
อย่างไรก็ตาม ปัญหาในอุตสาหกรรมทีวีดิจิทัลเกิดจากแพลตฟอร์มการรับชมของผู้บริโภคที่เปลี่ยนไป คือ ไม่จำเป็นต้องดูผ่านโทรทัศน์แล้ว ผู้ประกอบการทีวีดิจิทัลจะอยู่ได้ต้องมีเนื้อหาเป็นที่สนใจของผู้บริโภค มีเรตติ้งที่ดี ส่วนรายที่ไปไม่ไหว ต้องหาทางคุยกับ กสทช.ว่าจะหาทางเยียวยาแบบใดได้บ้าง
แหล่งข่าวจากภาคเอกชน เปิดเผยว่า ผู้ประกอบการได้หารือในคณะทำงานที่จะงดจ่ายค่าใบอนุญาต ซึ่งมีสัญญาณที่ดีจาก กสทช.ที่รับฟังความเห็น และพร้อมที่จะแก้ไขปัญหา